CLV.  Parthenonem SS. Salvatoris et Juliae Brixien, sub sanctae Romanae Ecclesiae protectione cum suis bonis, juribus et jurisdictionibus confirmat.   (Veronae, Aug. 18.) [MARGARINI,  Bullar. Casin.,  II, 205.]
Author: Lucius III

LUCIUS episcopus, servus servorum Dei, dilectis in Christo filiabus GRATIAE abbatissae monasterii Sanctae Juliae Brixiensis, ejusque sororibus, tam praesentibus quam futuris, regularem vitam professis, in perpetuum.

Prudentibus virginibus quae sub habitu religionis, accensis lampadibus, per opera sanctitatis jugiter se praeparant ire obviam Sponso, sedes apostolica debet praesidium impertiri, ne forte cujuslibet temeritatis incursus, aut eas a proposito revocet, aut robur, quod absit, sacrae religionis infringat. Eapropter, dilectae in Christo filiae, vestris justis postulationibus clementer annuimus et praefatum monasterium Sanctae Juliae Brixiensis, in quo divino estis obsequio mancipatae, quod ad jus et proprietatem beati Petri, nullo mediante, pertinere dignoscitur, ad exemplar praedecessorum nostrorum felicis recordationis Calixti, Innocentii, Eugenii Romanorum pontificum, sub beati Petri tutela et nostra protectione suscipimus, et praesentis scripti privilegio communimus; statuentes ut quaecunque praedia, quascunque possessiones, quaecunque bona, ex munificentia bonae memoriae Ansae reginae, seu ex largitione illustris memoriae imperatorum, qui post eam regni gubernacula susceperunt, vel ab aliis fidelibus collata, idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis et his quae vobis successerint, et illibata permaneant. In quibus haec propriis duximus exprimenda vocabulis: Sermionem cum duabus ecclesiis Domini videlicet nostri Salvatoris et Sancti Viti martyris; Cervanicam cum ecclesia Sanctae Juliae martyris; Nubelariam cum ecclesia Sancti Laurentii; Berciagum cum duabus ecclesiis Sancti Zenonis et Sancti Stephani; Magonenvicum cum ecclesia Sancti Alexandri; Thimolinam cum ecclesia Sanctae Juliae; Barbadam cum duabus ecclesiis Sanctae Mariae et Sanctae Juliae et Sancti Petri; Monticellum cum ecclesia Sanctae Mariae; Voum cum ecclesiis Sancti Petri et Sancti Laurentii; Calvatonem cum ecclesiis Sanctae Mariae, Sanctae Juliae et Sancti Blasii; Scandolariam cum ecclesia Sancti Michaelis; Cicomariam cum ecclesia Sanctae Mariae; Gosenagum cum ecclesia Sancti Martini; Miliarinam cum ecclesia Sanctae Juliae; Sermidam cum ecclesia Sancti Petri in Solado, et capellam Sanctae Juliae de Pradellis. Praeterea quascunque alias curtes, villas, castella, ecclesias, portum Placentinum, et ripaticum ejus, districtum servorum et liberorum ad vestrum coenobium pertinentium, et omnia ad idem monasterium pertinentia nihilominus confirmamus. Sane novalium vestrorum quae propriis manibus aut sumptibus colitis sive de nutrimentis animalium vestrorum nullus a vobis decimas exigere aut extorquere praesumat. Decimas etiam quas idem monasterium a quadraginta annis inconcusse possedit et in praesentiarum sine controversia possidet, vobis et per vos eidem monasterio auctoritate apostolica confirmamus. Praesenti quoque decreto sancimus, ut praedictum monasterium apostolicae sedis tutela et regia defensione munitum, sub nullius unquam alterius potestate vel jurisdictionibus redigatur; adeo ut quisque sacerdotum, nisi ab ipsius loci abbatissa fuerit invitatus, missarum ibi solemnia celebrare praesumat. Praeterea ipsius loci abbatissae licentiam indulgemus ecclesias ad honorem Dei construere, et libertatem ab imperatoribus et regibus monasterio praefato concessam tam in mercatis constituendis, quam in castellis, in terris ipsius monasterii ubicunque voluerit pro utilitate ejusdem monasterii aedificandis, pariter roboramus. Nullus etiam episcopus, dux, marchio, comes, vicecomes, seu aliqua magna parvaque persona, ullum districtum in aliquibus locis ipsius monasterii tenere vel judicare, aut aliquid placitum, absque licentia abbatissae habere praesumat, aut res ipsius spirituales, saecularesve quovismodo alienare vel molestiam ei inferre, aut fodrum vel mansionaticum, seu ripaticum, aut paratas, sive functiones aliquas exigere audeat. Chrisma vero, oleum sanctum, consecrationes altarium, sive basilicarum, ordinationes abbatissae vel monacharum, seu clericorum vestrorum qui ad sacros ordines fuerint promovendi, seu quidquid ad sacrum ministerium pertinet, a quibuscunque malueritis catholicis suscipiatis episcopis, qui nimirum absque pravitate et reprehensione aliqua, ea vobis concedant, quemadmodum a supradictis praedecessoribus nostris Calixto, Innocentio, Eugenio, Romanis pontificibus, vestro monasterio pro fragilitate feminei sexus constat esse concessum. Obeunte vero te nunc ejusdem loci abbatissa vel earum qualibet quae tibi successerint, nulla ibi qualibet subreptionis astutia seu violentia praeponatur, nisi quam sorores communi consensu, vel sororum pars consilii sanioris, secundum Dei timorem et B. Benedicti Regulam providerint eligendam. Decernimus ergo ut nulli omnino hominum fas sit praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur, earum, pro quarum gubernatione concessa sunt, usibus omnimodis profutura. Omnia supra scripta statuimus cum auctoritate Romanae Ecclesiae. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum digna satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen, amen, amen. Ego Lucius catholicae Ecclesiae episcopus. Ego Theobaldus Ostien. et Velletrensis episcopus. Ego Theodinus Portuensis et Sanctae Rufinae sedis episcopus. Ego Joannes presbyter card. tit. ecclesiae Sancti Marci. Ego Laborans presb. card. tit. Sanctae Mariae Trans Tiberim. Ego Pandulphus presbyter card, tit. basilicae XII Apostolorum. Ego Ardicio diac. card. tit. S. Theodori. Ego Gratianus tit. SS. Cosmae et Damiani diac. card. Ego Goffredus tit. Sanctae Mariae in Via Lata diac. card. Ego Albinus tit. Sanctae Mariae Novae diacon. card. Datum Veronae, per manum Hugonis sanctae Romanae Ecclesiae notarii, XV Kalend. Septembris, indictione II, Incarnationis Dominicae anno 1184, pontificatus vero domni Lucii papae III anno IV. Signum Lucii papae III. ADJUVA NOS, DEUS, SALUTARIS NOSTER.